รู้จักพรบ.รถแบบใหม่ติดแถบ3มิติเริ่มขาย1ก.ค.
1ก.ค.นี้บริษัทประกันวินาศภัยดีเดย์จำหน่ายพ.ร.บ.ประกันภัยรถยนต์ติดแถบโฮโลแกรม3มิติป้องกันการปลอมแปลง
13 มิ.ย. 2554

1ก.ค.นี้บริษัทประกันวินาศภัยดีเดย์จำหน่ายพ.ร.บ.ประกันภัยรถยนต์ติดแถบโฮโลแกรม3มิติป้องกันการปลอมแปลง
โดย....วารุณี อินวันนา 
1 ก.ค.2554 นี้ บริษัทประกันวินาศภัยทุกแห่งที่ขายประกันภัยภาคบังคับ หรือ พ.ร.บ. จะเปลี่ยนกรมธรรม์พ.ร.บ.แบบใหม่ออกมาขายพร้อมกันทั่วประเทศ โดยจะมี 2 ขนาด คือ ขนาดหนึ่งหน้ากระดาษเอสี่ และ ขนาดสลิป โดยทั้ง 2 แบบ จะมีการติดแถบโฮโลแกรมสามมิติตามแนวยาวของกระดาษบนหน้าตารางกรมธรรม์ประกันภัย ซึ่งลักษณะคล้ายกับที่ติดในธนบัตร และสามารถมองเห็นได้ด้วยตาเปล่า สัมผัสได้ด้วยมือ ภายในแถบโฮโลแกรม จะมีชื่อ สมาคมประกันวินาศภัย ใช้มือสัมผัสได้เช่นกัน
นางจันทรา บูรณฤกษ์ เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย(คปภ.) เปิดเผยว่า การออกแบบกรมธรรม์พ.ร.บ.รูปแบบใหม่ เพื่อป้องกันการปลอมแปลง ที่ทางคปภ.ตรวจสอบพบจากการออกไปตรวจสอบกรมธรรม์ประกันภัยรถยนต์ภาคบังคับ(พ.ร.บ.) ณ ที่ทำการขนส่งจังหวัดทั่วประเทศ มีการปลอมกรมธรรม์ พ.ร.บ.จากกลุ่มเจ้าของรถเพื่อใช้สำหรับเสียภาษีรถยนต์ประจำปี และจากกลุ่มมิจฉาชีพ โดยอาศัยเทคโนโลยีสมัยใหม่ในการปลอม เช่น การถ่ายเอกสารสี หรือ การสแกนเข้าเครื่องคอมพิวเตอร์ ส่งผลให้เจ้าของรถที่ทำประกันภัยได้รับความเดือดร้อนเมื่อเกิดอุบัติเหตุขึ้น เนื่องจากไม่ได้รับความคุ้มครองตามสัญญาประกันภัย




นายสมพร สืบถวิลกุล ประธานคณะกรรมการประกันภัยยานยนต์ สมาคมประกันวินาศภัย กล่าวว่า พ.ร.บ.รูปแบบใหม่นี้โอกาสในการปลอมแปลงยากมาก เพราะใช้กระดาษที่มีเอกลักษณ์พิเศษ มีความชัดเจน และ ง่ายต่อการตรวจสอบ ด้วยสายตาและการสัมผัส ทำให้ประชาชนมั่นใจว่า เมื่อซื้อประกันภัย พ.ร.บ.จากตัวแทนและนายหน้า จะได้ของจริง ได้รับความคุ้มครองแน่นอน อย่างไรก็ตาม ควรซื้อประกันจากตัวแทนและนายหน้าที่มีใบอนุญาตเท่านั้น และหลังจากจ่ายเบี้ยประกันภัยแล้ว จะต้องได้รับเอกสารการรับเงินของบริษัทประกันภัยไว้เป็นหลักฐานทุกครั้ง
นายจิรุตม์ วิศาลจิตร ผู้อำนวยการ สำนักงายขนส่งกรุงเทพมหานคร กรมการขนส่งทางบก เปิดเผยว่า รูปแบบของกรมธรรม์พ.ร.บ.ใหม่นี้ นอกจากประชาชนจะได้รับความสะดวกในการตรวจสอบแล้ว ทางเจ้าหน้าที่ของกรมการขนส่งทำงานได้เร็วขึ้น เพราะจะทำให้การตรวจสอบกรมธรรม์ก่อนรับชำระภาษีป้ายทะเบียนรถยนต์เป็นไปอย่างรวดเร็ว ลดเวลาในการทำงาน ซึ่งจะทำให้บริการรับชำระภาษีเร็วขึ้น จากปัจจุบัน 1.40 นาที ต่อราย อาจจะทำได้เร็วขึ้น รวมถึงการตรวจสอบนอกสถานที่ ซึ่งในปี 2555 ทางกรมการขนส่งจะขยายการเปิดรับชำระภาษีผ่านเคาเตอร์ธนาคารอีก 6,000 แห่งทั่วประเทศ เพื่ออำนวยความสะดวกในการให้บริการประชาชน ซึ่งก่อนจะชำระภาษีป้ายทะเบียนรถยนต์ เจ้าของรถจะต้องมีประกันพ.ร.บ.มาแสดงตามกฎหมาย
นายอาภากร ปานเลิศ ผู้อำนวยการสำนักกำกับผลิตภัณฑ์ประกันภัยรถยนต์ สำนักงานคปภ. กล่าวว่า ทางภาครัฐและเอกชนได้ร่วมกันพัฒนาบริการการจ่ายสินไหมทดแทนประกันภัยพ.ร.บ.มาอย่างต่อเนื่อง โดยล่าสุดปี 2553 ที่ผ่านมา ได้เพิ่มความคุ้มครองกรณีเสียชีวิตจาก 1 แสนบาท เป็น 2 แสนบาท เพิ่มค่าชดเชยกรณีเข้านอนรับการรักษาตัวในโรงพยาบาลวันละ 200 บาท สูงสุดไม่เกิน 20 วัน และ ค่ารักษาพยาบาลเบื้องต้น 5 หมื่นบาท โดยไม่ต้องพิสูจน์ถูกผิด 
สำหรับ ปี 2554 ได้พัฒนาระบบจ่ายสินไหมทดแทนผ่านออนไลน์ โดยที่ประชาชนไม่ต้องสำรองจ่ายค่ารักษาเบื้องต้น ทางโรงพยาบาลจะทำการเบิกค่ารักษาพยาบาลจากบริษัทประกันภัยโดยตรง เพื่ออำนวยความสะดวกให้กับประชาชนผู้ประสบภัยจากรถ 
ปัจจุบัน รถทุกประเภทที่มีประกันภัยพ.ร.บ.ทั่วประเทศมีประมาณ 21 ล้านคัน ซึ่งเมื่อเกิดเหตุและได้รับบาดเจ็บ หรือ เสียชีวิต จะต้องเบิกค่ารักษาพยาบาล และ ค่าสินไหมทดแทนจากประกันภัยพ.ร.บ.ก่อน หลังจากนั้นหากไม่เพียงพอกับค่ารักษาที่จ่ายไป จึงไปเรียกร้องค่ารักษาส่วนเกิน 5 หมื่นบาท จากประกันภัยภาคสมัครใจ ประเภท 1 2 3